Borec, Tomáš, minister spravodlivosti SR (2015-09-25):
Ďakujem veľmi pekne. Tak dovoľte, vážené pani poslankyne, poslanci, aby som predstavil v druhom čítaní návrh zákona o notároch a notárskej činnosti, pričom jedným zo zámerov predloženia návrhu zákona je zabezpečenie riadnej aplikácie nariadenia Európskeho parlamentu a Rady č. 650/2012 zo 4. júla 2012 o právomoci, rozhodnom práve, uznávania, výkone rozhodnutí a prijatí a výkone verejných listín v dedičských veciach a o zavedení európskeho osvedčenia v dedičstve v praxi. Návrh však zároveň obsahuje aj riešenie aktuálnych aplikačných problémov v praxi notárov a precizovanie právnej úpravy, pričom skúsim stručne povedať tie najdôležitejšie. Jednak hovoríme o nezlučiteľnosti funkcie, kde precizujeme text upravujúci nezlučiteľnosť výkonu funkcie notára s inými aktivitami, kde sa výslovne upravuje zlučiteľnosť výkonu funkcie poslanca obecného zastupiteľstva a poslanca zastupiteľstva VÚC. Ďalej riešime výberové konania, kde Komora notárov vyhlási výberové konania na všetky tzv. neobsadené úrady vždy raz ročne, a to do 31. januára. Ďalej sa rieši zastupovanie, kde sa momentálne precizuje nedostatočne upravený postup pri ustanovovaní zástupcu notára, ktorý nemôže vykonávať činnosť. Ďalej sa upravujú náležitosti notárskej zápisnice, kde v obligatórnych alebo záväzných náležitostiach sa dopĺňajú potrebné údaje o účastníkovi, ktorým je právnická osoba, v prípade zastúpenia účastníka na základe plnomocenstva sa vyžaduje vždy úradne overené splnomocnenie, ak splnomocnencom nie je advokát. Ďalej sa rieši v návrhu komunikácia s účastníkom alebo inou prítomnou osobou podľa zákona, ktorá neovláda jazyk, v ktorom sa spisuje notárska zápisnica, pričom sa ruší povinnosť využiť výhradne služby tlmočníka zapísaného v zozname tlmočníkov podľa osobitného predpisu, čo trošku, vychádza sa teda v ústrety verejnosti. Ďalej osvedčenie vyhlásenia o vydržaní sa rieši, pričom konkrétne podpisy na vyjadreniach osôb, ktorých vlastníctvo alebo práv zodpovedajúcich vecnému bremenu je preukázané zápisom v katastri, musia byť tiež úradne osvedčené. Vyhlásenie o splnení podmienok vydržania nemožno vykonať v zastúpení, stanovenie trojmesačnej lehoty pre vyjadrenie obce alebo iného dotknutého subjektu podľa osobitného predpisu v záujme odstránenia neúmerných prieťahov pri osvedčovaní vydržania. Ďalej sa rieši precizovanie textu ohľadom notárskej úschovy. Určujú sa podstatné náležitosti zápisnice o prijatí do úschovy, ako i postup notára osobitne pre úschovu závetu, úschovu inej listiny a úschovu peňazí. A napokon riešime aj disciplinárnu zodpovednosť, kde sa odstraňuje možnosť vyhnúť sa disciplinárnemu potrestaniu. Definuje sa disciplinárne previnenie. Výslovne sa uvádza, že ním je i zavinenie prieťahov v dedičskom konaní. Upravuje sa povinnosť poskytnúť disciplinárnej komisii súčinnosť pre riadne prejednanie veci a taktiež aj povinnosť vypovedať ako svedok. Toľko stručne k obsahu. Som presvedčený, že návrh zákona bude mať pozitívny vplyv na štátny rozpočet. Návrh zákona nebude mať vplyv na rozpočet obcí a rozpočty vyšších územných celkom ani na iné spoločenské oblasti sledované v doložke vybraných vplyvov. Návrh zákona bol predmetom riadneho pripomienkového konania a bol prerokovaný vládou Slovenskej republiky dňa 20. mája 2015. Čo sa týka spoločnej správy, predkladateľ návrhu zákona sa stotožňuje so všetkými závermi vyplývajúcimi zo spoločnej správy výborov a má za to, že ich zapracovanie prispeje k skvalitneniu novej právnej úpravy. Súčasne sa stotožňujem so spoločným hlasovaním o bodoch 1 až 18 s návrhom schváliť. Po schválení príslušných pozmeňujúcich a doplňujúcich návrhov uvedeným spôsobom odporúčam poslancom schváliť vládny návrh zákona. Veľmi pekne ďakujem. Skončil som, pani predsedajúca.